  Виталий Пронин 25-тӥ июньысен 1-тӥ июлёзь быръёнъя участокъёсын ортчиз Удмуртилэн кунлыкезлы 100 ар тырмонлы сӥзем викторина. Туспуктӥз Мария ВекшинаВикториналы юанъёсын бланкъёсты сётъязы ужан интыосын но куара сётонъя участокъёсын. 3 юанлы валэктон пусйыса, адями кузьым утыны быгатӥз. Выль смартфон утӥз Шаркан ёросысь Гондырвай гуртысь Надежда Едыгарова. — Куара сётыны нырысетӥ нуналаз ик мынӥ — 25-тӥ июне. Турнаны мынон сямен быръёнъя участоке кожимы. Туж шумпотӥсько кузьымлы. Та дырозь телефонэ туж огшоры, кнопкаен гинэ, вал. Гуртамы Интернетмы вань, табере выль телефонэн ужаны дышоно на, — шумпотэ Надежда. Таӵе ик смартфон утӥз Пичи Пурга ёросысь Кечол черкогуртысь Людмила Дядькина. — «ВКонтактее» пыри но билет номерме адӟи. «Ваньзэ ӟечсэ — нылпиослы» шуыса улӥсько. Ӵапак 5-тӥ июле пиелы 19 арес тырме. Соин та кузьымез солы сёто! — вераз Людмила. ________ Елена Скворцова Теги: Удмуртилэнкунлыкезлы-100ар  